Malincunias d’atonzu

Atonzu a sos gianniles de sos montes
tue torras cun nues tempestosas
e sas abas nieddas e ludosas
a nou cùrren sutta de sos pontes.

S’ingroghini sos buscos in s’altura
nuda de bestiamine e de zente,
mentras sa terra su sinu potente
aberit pro hàer s’atera cultura.

Passan sos boigheddos sardignolos
in sa terr’aspra cun s’aradu antigu:
omines serios semenan su trigu
in baddes tristas e in montes solos.

E partin sos pastores. Sa muntagna
in atonzu est nemiga a sos pastores
chi andana a sos pianos cun ardores
e isperos de fruttu in terr’istragna.

Los accumpagnan canes e teraccos
cun sos caddos, e truban sos masones
a boghes mannas in sos istradones
ben’amantados de nieddos saccos.

Pàrene sazeldotes d’Oriente
de cuddos de s’Antigu Testamentu.
A Deus devotos andant cun su entu
e cun s’aba, cun coro paziente.

Saludan cun tristesa custu logu
muntagninu, salùdana sas bonas
massagias bellas, chi restan padronas
de sas domos filende accant’a fogu.

Ite longu s’ierru in cust’altura
cun nies mannos e bentos gelados.
Suffrin innoghe sos chi sun restados
e suffrin sos chi sunu in pianura.

Ma tue des torrare o magiu mannu
riccu de sole; de olos e nidos;
den esser custos logos fioridos
comente issos custuman dogn’annu.

Den torrare a su monte sos pastores
a fagher cuiles bellos e umbrosos,
e den esser sos coros tott’isposos
in noeddos isperos e amores.

Solu tue non torras o dulzura
mia prima. Pro sempre sun passadas
che fozzas ingroghidas e siccadas
sas visiones de sa gioventura.